Καλαμάρια γεμιστά με ρύζι και μυρωδικά
Αυτό είναι το φαγητό για την Κυριακή της Σταυροπροσκυνήσεως στο σπίτι της Ειρήνης Χαρδαλή, μια συνταγή που έχει έρθει από τη Μικρασία.
1 κιλό καλαμάρια φρέσκα, καθαρισμένα* (ξεχωρίζουμε τα πλοκάμια και τα ψιλοκόβουμε) , 2 κρεμμύδια ξερά, τριμμένα , 2 κρεμμυδάκια φρέσκα, λεπτοκομμένα , 2 σκελίδες σκόρδο, ψιλοκομμένες , 1 κιλό ντομάτες, τριμμένες , 1 καρότο, κομμένο σε κυβάκια , 2 κουτ. σούπας ψιλοκομμένος μαϊντανός , 1 κουτ. σούπας ψιλοκομμένος άνηθος , 2 κουτ. σούπας ψιλοκομμένος δυόσμος , 1/2 φλιτζ. τσαγιού ρύζι μακρύκοκκο για πιλάφι , 80 ml ούζο , 1 1⁄2 κουτ. σούπας ντοματοπελτές , 1/3 κουτ. γλυκού ζάχαρη , 1 φλιτζ. τσαγιού ελαιόλαδο , αλάτι, φρεσκοτριμμένο πιπέρι
Για να φτιάξουμε τα καλαμάρια γεμιστά με ρύζι και μυρωδικά, ξεκινάμε ρίχνοντας το ρύζι  σε ένα σουρωτήρι, το ξεπλένουμε καλά με τρεχούμενο νερό και το αφήνουμε να στραγγίξει.Σε μια κατσαρόλα ζεσταίνουμε σε μέτρια φωτιά το μισό ελαιόλαδο και σοτάρουμε τα κρεμμύδια (φρέσκα και ξερά), το καρότο και το σκόρδο για 3-4 λεπτά, μέχρι να γυαλίσουν.Προσθέτουμε το ρύζι και τα ψιλοκομμένα πλοκάμια και συνεχίζουμε το σοτάρισμα για άλλα 2 λεπτά, ανακατεύοντας συνεχώς. Αλατοπιπερώνουμε, ρίχνουμε το ούζο και αφήνουμε 2 λεπτά να εξατμιστεί το αλκοόλ. Ρίχνουμε τη μία από τις τριμμένες ντομάτες και αφήνουμε τη γέμιση να βράσει για 2-3 λεπτά. Προσθέτουμε τα μυρωδικά, ανακατεύουμε και αποσύρουμε από τη φωτιά.Γεμίζουμε τα καλαμάρια με ένα κουταλάκι, περίπου μέχρι τα τρία τέταρτα του σώματός τους, γιατί το ρύζι θα φουσκώσει.Κλείνουμε το κάθε καλαμάρι με μια οδοντογλυφίδα και τα τακτοποιούμε δίπλα δίπλα σε φαρδιά κατσαρόλα. Προσθέτουμε το υπόλοιπο ελαιόλαδο, την υπόλοιπη τριμμένη ντομάτα, τη ζάχαρη, τον πελτέ διαλυμένο σε 2 φλιτζ. τσαγιού ζεστό νερό και αλατοπίπερο. Μαγειρεύουμε σε μέτρια φωτιά για περίπου 25-30 λεπτά, χωρίς να ανακατεύουμε, μέχρι να δέσει η σάλτσα.Βγάζουμε τα καλαμάρια σε πιατέλα, αφαιρούμε τις οδοντογλυφίδες, περιχύνουμε με τη σάλτσα και σερβίρουμε.
Καλαμάρι , Θράψαλο,Ρύζι